Sklep II DoR 133/2012
Datum: 2012-05-24T02:00:00.000+02:00
ecli: ECLI:SI:VSRS:2012:II.DOR.133.2012
opravilna_stevilka_ii_stopnje: VSM I Cp 1465/2011
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: dovoljenost predloga za dopustitev revizije - nepopolna vloga - laična vloga - opravljen pravniški državni izpit - zavrženje predloga za dopustitev revizije

## Jedro

Ker je predlagatelj sam vložil predlog za dopustitev revizije in predlogu ni priložil dokaza o opravljenem pravniškem državnem izpitu, je Vrhovno sodišče njegov predlog zavrglo.

## Izrek

Predlog se zavrže.

## Obrazložitev

1. Tožnik je vložil predlog za dopustitev revizije zoper sodbo sodišča druge stopnje, s katero je zavrnilo njeno pritožbo in potrdilo sodbo sodišča prve stopnje, da se zavrne tožbeni zahtevek, s katerim je od toženca zahteval plačilo odškodnine 100.000,00 EUR.

2. Predlog ni dovoljen.

3. V postopku z izrednimi pravnimi sredstvi lahko stranka opravlja pravdna dejanja samo po pooblaščencu, ki je odvetnik, razen če ima stranka oziroma njen zakoniti zastopnik opravljen pravniški državni izpit (tretji in četrti odstavek 86. člena Zakona o pravdnem postopku, v nadaljevanju ZPP). Če predlogu za dopustitev revizije ni priložen dokaz, da ima stranka opravljen pravniški državni izpit (pogoj iz četrtega odstavka 86. člena ZPP), sodišče vlogo zavrže (367.č člen ZPP). Ker je v obravnavanem primeru predlagatelj sam vložil predlog za dopustitev revizije in predlogu ni priložil dokaza o opravljenem pravniškem državnem izpitu, je Vrhovno sodišče njegov predlog na podlagi citiranih zakonskih določil zavrglo.

4. Predlog za dopustitev revizije pa ni dovoljen tudi zato, ker vrednost izpodbijanega dela pravnomočne sodbe presega 40.000 EUR. Ker je v takih primerih revizija dovoljena po samem zakonu (drugi odstavek 367. člena ZPP), predlogu za dopustitev revizije tudi zato ni mogoče ugoditi.